

# REFERAT FRA SEMINAR FOR DOMMERE, RINGSTEWARDER OG STEVNELEDERE 5. MARS 2016

Møtet ble holdt i Gamlelinja 36a i Oslo.

Deltakere: Christina Landewall, Suzannah Karlsen, Ine Barkved, Tone Svendsen, Marianne Stene, Marianne Seland

## Kursing av dommere, ringstewarder og stevneledere i framtida

Det er viktig at stevnepersonell er oppdatert om regelverk og endringer. WRAN mener derfor at det bør være obligatorisk for dommere, ringstewarder og stevneledere å delta på seminar arrangert av WRAN annethvert år. Dette omfatter også roping-dommere.

Ved manglende oppmøte kreves det nytt ringsteward/stevneleder/dommerkurs for å kunne fortsette i funksjonen. Dommere som kan dokumentere nylig deltakelse på dommerkurs i Sverige (WRAS) eller Tyskland (AQHA) kan unntas for krav om deltakelse bed innsendelse av dokumentasjon på slikt kurs til WRAN.

Seminarene vil bli arrangert i partallsår, første helga i februar. Første gang blir
**3.-4. februar 2018**.

Ringstewarder som har skrevet i 2015 vil ikke miste godkjenning for å skrive i 2016 selv om de ikke deltok på årets seminar. Det samme gjelder roping-dommere og stevneledere som har vært i aksjon i 2015.

Det er viktig at stevneledere også kommer på seminar, blant annet for å få en felles forståelse av akseptabel oppførsel på stevneplass og oppvarmingsbane.

## KVEGLISENS

WRAN ønsker å ha en ordning med kveglisens litt etter modell av hva man har i Sverige. Hensikten med lisens er å sikre at de som skal starte konkurranser og/eller trene med kuer har tilstrekkelig kunnskap om dyrene.

WRAN har oversatt den svenske lisensen til norsk, og er i ferd med å diskutere forslag til ordning. Særlig er vi opptatt av hvilke krav man må oppfylle for å få lisens. Forslag til krav kan være:

* Trening må foregå med en erfaren trener, i oppstarten kan det være behov for å hente inn trener fra utlandet.
* Før trening på kuer må man ha gjennomført med dokumentasjon fra trener
	+ ENTEN trening til fots med kuer 10 ganger
	+ ELLER trening på cuttingmaskin med hest 10 ganger

## ENDRINGER I REGELBOKEN 2016

Regelboken er sendt til trykking pr 15. mars 2016, og er ventet ferdig i april.

Det er ganske mange endringer fra regelbok 2011.

Her følger en kort oppsummering av de regelendringene som vil ha størst praktisk betydning:

* Ny § 127 omhandler KLUBBMESTERSKAP
* E-klasser skal ikke startes på stangbitt
* Det er tillatt å starte med hackamore. Dersom det oppdages sår eller hudløse partier ved bruk av hackamore medfører det diskvalifikasjon.
* I beginner- og youth-klasser kan man bruke sikkerhetsstigbøyler
* Kinnkjede eller curb strap er ikke tillatt på trinsebitt (heller ikke av lær eller stoff)
* Hvis man ønsker å bruke stangbitt med port over 65 mm må man søke stevneledelsen. 90 mm er fortsatt maksimalt tillatt høyde på port på stangbitt.
* Det er ikke tillatt med sidepull på stevneplassen.
* Tie-down og nesebånd skal ikke ha metalldeler mot hesten.
* Bakgjort skal ligge inntil hesten.
* Boots (type easyboots eller liknende) er tillatt hovbeskyttelse i alle klasser (istedenfor vanlige hestesko).

Timed events:

* Cutting; split reins er eneste type tillatte tøyler. Bruk av andre tøyler, inkl romal, medfører diskvalifikasjon
* I barrel race og pole bending bortfaller 5-sekundersregelen for å mist hatten
* Det SKAL harves mellom hver 5. rytter, eller evt rakes mellom hver 3. rytter

Reining

* Endring i mønstrene
* Det blir lov å rette til tøylene i fart, ikke bare når hesten står stille

Western riding

* Nye mønster, inkl beginnermønster
* Man MÅ fatte galopp innen 10 meter etter angitt punkt

Trail

* Grind: mislykket åpning av grind kan medføre diskvalifikasjon. På D- og E-stevner blir man ikke nødvendigvis disket, men blir plassert etter alle som klarte grinda.
* Skritt: Når det er angitt skritt trekkes det 1p fed feil antall skritt.
* Grind: minst 183 cm bred
* Bommer: mønsteret skal inneholde minst 4 sammenhengende bommer med samme innbyrdes avstand

Western pleasure

* Overdrevne bevegelser i hestens overlinje skal gi trekk i poeng

Western horsemanship, Showmanship at halter

* Nytt scoresheet, 0-100 poeng
* Presiseringer av hva man skal vektlegge på lavt nivå

Ranch trail og ranch riding

* er inne i regelboka som egne klasser
* spesifiserte krav til hinder i ranch trail
* 5 mønster i ranch riding

Break-away roping er ikke tatt inn i regelboka fordi det regnes som en prøve på-klasse på samme måte som walk&trot-klasser.

## Diverse

Korrekt bekledning for ringsteward:

* Jeans eller bukse med jeanspreg; svarte, grå eller beige. IKKE blå, unntatt ved timed events
* Jakke; lang, kneppet.
* Boots, ikke sko. Ikke sporer.
* Hatt av westerntype. Ikke krav til farge.
* Skjorte. Ikke spesifisert krav.

Arrangering av stevner:

* Stevneledere oppfordres til å spørre dommer i GOD TID før stevnet. Sett gjerne opp alternative datoer.
* For å lage pene mønster: nettsiden [www.horseshowpatterns.com](http://www.horseshowpatterns.com) er en god ressurs. Man må være medlem der, men det er veldig bra.
* Det blir stadig vanligere at sekretariatet ordner dommerkort og scoresheets, inkludert å fylle ut toppteksten med klasseinformasjon på disse.
* Det er ønske fra klubbene om at WRAN skal kjøpe inn et program for administrasjon av startlister og resultatlister som klubbene kan bruke. Dette bør tas opp på WRANs årsmøte.
* Walk&trot-klasser: Stevneledelsen må sørge for å stramme inn på hvem som får starte disse klassene. W&T er ment som en prøve på-klasse for folk som ikke har startet før, og man kan ikke la folk starte W&T og open på samme stevne. Ekvipasjer med flere starter tidligere kan også nekstes start i W&T.